«Η μνήμη των δέντρων»

Εικαστική δράση για τη μνήμη στον αστικό χώρο.

―

Πλατεία Μαβίλη, Ιωάννινα

24.03.2023 12.00

―

David Behar Perahia

Visual Artist – Researcher

Φώτης Σαγώνας

Εικαστικός Καλλιτέχνης – Αρχιτέκτων

Διδάσκων Τμήματος

Αρχιτεκτόνων Μηχανικών

Πανεπιστημίου Ιωαννίνων

Σε συνεργασία με τον Δήμο Ιωαννιτών και με την Ισραηλιτική Κοινότητα Ιωαννίνων.

«Τα δέντρα είναι μάρτυρες της ιστορίας. Φέρουν εντός τους τη μνήμη των γεγονότων και σαν φαντάσματα μας υπενθυμίζουν πώς το παρελθόν ζει στο παρόν».

Uriel Orlov

Η προγραμματισμένη για τις 24 Μαρτίου δράση, επιδιώκει να αποσταθεροποιήσει τον τρόπο με τον οποίο σχετιζόμαστε με το ζήτημα της μνήμης στον δημόσιο χώρο. Επιχειρεί να ανανεώσει μια διαδικασία η οποία αφορά τον τρόπο πρόσληψης και κατανόησης της ιστορικής μνήμης, μέσα από τη φύτευση 3 νέων δέντρων[[1]](#footnote-1) στην περιοχή του τραγικού συμβάντος της συγκέντρωσης και εκτόπισης της εβραϊκής κοινότητας των Ιωαννίνων ―που οδήγησε σχεδόν στον πλήρη αφανισμό της― το οποίο και έλαβε χώρα στην παραλίμνια περιοχή της πλατείας Μαβίλη, στις 25 Μαρτίου του 1944.

Τα περισσότερα από τα υπάρχοντα δέντρα της πλατείας αποτελούν ζωντανούς μάρτυρες των δραματικών γεγονότων του παρελθόντος. Η σιωπηλή και γυμνή παρουσία τους, αποτυπώνεται συγκλονιστικά σε όλα τα φωτογραφικά ντοκουμέντα της 25ης Μαρτίου 1944. Δέντρα παρόντα, με γυμνά από φύλλα κλαδιά. Αυτή η στιγμή, ήταν και η τελευταία που τα δέντρα αυτά «αγκάλιασαν» ολόκληρη την εβραϊκή κοινότητα.

Πρόκειται για μια πολύπλευρη απώλεια. Ανθρώπινη απώλεια, απώλεια της κουλτούρας, των παραδόσεων και της γλώσσας, απώλεια μιας κοινότητας με διαρκή παρουσία 2.000 χρόνων στην περιοχή.

Η δράση αυτή εγκαινιάζει έναν ευρύτερο κύκλο χωρικών επεισοδίων και δράσεων στον συγκεκριμένο τόπο. Η μνήμη μπορεί να αναπτύσσεται, να εκδηλώνεται και να είναι παρούσα, όπως ο κύκλος ζωής ενός δέντρου που μεγαλώνει, από την άνοιξη στο καλοκαίρι, από το φθινόπωρο στο χειμώνα, μέχρι την εμφάνιση των πρώτων οφθαλμών στα κλαδιά κάθε χρόνο, οι οποίοι θα δώσουν τα νέα φύλλα, τεκμήρια της αέναης αλλαγής των εποχών και του κύκλου της ζωής.

1. Τον περασμένο χρόνο κόπηκαν τρία πλατάνια στην περιοχή της πλατείας Μαβίλη, λόγω μολυσματικής ασθένειας που τα καθιστούσε επικίνδυνα για τον υπόλοιπο πληθυσμό των δέντρων. [↑](#footnote-ref-1)